«دایی جان پاپیل» تئاتری اورمیهده
«علی صابر رضایی»نین باشچیلیق ائتدیگی «راد» تئاتر قروپو طرفیندن حاضیرلانان «دایی جان پاپیل» نوماییشی یاخین گلهجکده اورمو شهرینده تاماشایا قویولاجاقدیر.
قروپون یایدیغی پروگرام اساسیندا، ساتیرا مضمونلو اولان «دایی جان پاپیل» نوماییشی دی آیینین ۲۷-سیندن بهمن آیینین ۶-سینادک هر گون ساعات ۶-دا، اورمونون آپادانا بولواریندا یئرلشن «فرهنگی هنری» مجتمعسینده اجرا اولاجاقدیر.
بو نوماییش احسان عارف، کیوان نصراللهپور، عمران پورخلیل، حسین حمیدی، رویا جلیلی، ژاله رشیدی، زینب قلینژاد، علیرضا تقیزاده، سالار تیموری، نازیلا کریمپور، صدیقه مقدم و محمد خیرخواهین امکداشلیغیایله حاضیرلانیب و اونون موسیقی ایشلرینی شایان برازش اؤز عهدهسینه گؤتورموشدور. نوماییشین بدیعی رهبری اورمو شهرینین تانینمیش صنعتکاری «علی صابر رضایی»دیر.
امکداشیمیز «حسین واحدی» بو حاقدا یازیر:
آذربایجانین فخر ائدیجی شهری اولان اورمیهده، ۱۳۳۳-جو ایلده دونیایا گلن، «علی صابر رضایی»، بو شهرده بویا-باشا چاتیب، حقوق قولوندا، تهران بیلیمیوردوندا درسینی بیتیریب. درسین یانیندا، اینجهصنعت دونیاسیندا دا فعالیت گؤستهریب، بیر چوخ پییئس (نمایشنامه) یازاراق، اثرلرینین بیر چوخونو دا اؤزو یؤنتمنلیک ائدیبدیر. رضاییدن بو گونه کیمی ۱۵ جیلیددن چوخ، پییئس، کیتاب اولاراق، فارسجا و تورکجه دیللرینده ایشیق اوزو گؤروبدور. اونلاردان: «کابوسهای آقای پاک سرشت»، «در محاکمهی یک مجرم»، «تولد یک حباب»، «موش کور»، «اسکندر مقدونی در ایران»، «ماجرای درخت نارون»، «جام آخر»، «رویای پشت بام»، «فرار از سایهها»، «اندر حکایت آدمها و موشها»، «بازیهای توقف ممنوع و رویای دیگر» فارسجا اولاراق و «اصلی ایله کرم»، «ملک محمد و آدی یوخ اوغلان»، «گول آغا»، «اوتوبوس ایستگاهی» و «سونا خاتین و کیم گؤردو کیم گؤرمهدی» و… پییئسلرینی تورکجه اولاراق آد چکمک اولار.
اومید ائدیلیر، بو طنز تئاتردان دوزگون استقبال اولونسون. بوندان اؤنجه ده، بیر نئچه تورکجه و فارسجا تئاتر، رضایی، جنابلارینین یازدیغی پییئسلردن و آیری یؤنتمن و صنعتکارلاردان اورمیه ده اجرا اولوبدور. اینشاللاه گلن گونلرده چالیشاجاییق بو قروپون تمرینلریندن ده گؤرونتولر حاضیرلایاق.
pes_Arab azb_Arab azb_Arab azb_Arab azb_Arab azb_Arab azb_Arab